โมบายแบงก์ฮิตทะลักใช้บริการเงินนับล้านล้าน
ธุรกรรมการเงินผ่านมือถืออินเทอร์เน็ตขยายตัวต่อเนื่อง ธปท.ยันไม่คุมเพดานค่าบริการ
25 ธ.ค. 2555

ธุรกรรมการเงินผ่านมือถืออินเทอร์เน็ตขยายตัวต่อเนื่อง ธปท.ยันไม่คุมเพดานค่าบริการ 
ธนาคารแห่งประเทศไทย (ธปท.) รายงานธุรกรรมการชำระเงินผ่านบริการการเงินทางโทรศัพท์มือถือ (โมบาย แบงก์กิง) และอินเทอร์เน็ต แบงก์กิง งวดเดือน ก.ย.ที่ผ่านมา พบว่า บัญชีลูกค้าสะสมทั้งหมดที่ทำสัญญาขอใช้บริการในธุรกรรมการชำระเงินผ่านโมบาย แบงก์กิงของธนาคารพาณิชย์ทั้งระบบมีจำนวน 8.18 แสนบัญชี เพิ่มขึ้น 1.38 แสนบัญชี หรือ 20.25% เมื่อเทียบกับระยะเดียวกันปีก่อนที่มี 6.80 แสนบัญชี 
จำนวนบัญชีลูกค้าเหล่านี้ มีการทำธุรกรรมมากถึง 3.34 ล้านรายการ เพิ่มขึ้น 1.52 ล้านรายการ หรือ 83.46% จากระยะเดียวกันปีก่อนที่มี 1.82 ล้านรายการ ธุรกรรมที่ใช้บริการมีมูลค่าถึง 4.1 หมื่นล้านบาท เพิ่มขึ้น 2.2 หมื่นล้านบาท หรือ 115.79% เมื่อเทียบกับระยะเดียวกันปีก่อน 1.9 หมื่นล้านบาท 
ธุรกรรมการชำระเงินผ่านอินเทอร์เน็ต แบงก์กิง มีลูกค้าที่ใช้บริการจำนวน 6.38 ล้านบัญชี เพิ่มขึ้น 9.22 แสนบัญชี หรือ 16.91% เมื่อเทียบกับระยะเดียวกันปีก่อนที่มี 5.46 ล้านบัญชี ในจำนวนนี้พบว่ามีปริมาณธุรกรรม 10.78 ล้านรายการ เพิ่มขึ้น 3.36 ล้านรายการ หรือ 45.28% เมื่อเทียบกับระยะเดียวกันปีก่อนที่มี 7.42 ล้านรายการ ซึ่งธุรกรรมดังกล่าวมีมูลค่า 1.18 ล้านล้านบาท เพิ่มขึ้น 4.05 แสนล้านบาท หรือ 52.46% เมื่อเทียบกับระยะเดียวกันปีก่อนที่มีมูลค่า 7.72 แสนล้านบาท
แหล่งข่าวจากสายระบบชำระเงิน ธปท. เปิดเผยว่า ความนิยมของผู้บริโภคในการใช้บริการทางการเงินผ่านสมาร์ตโฟนและอินเทอร์เน็ตเพิ่มขึ้นอย่างต่อเนื่อง น่าจะทำให้ต้นทุนค่าบริการลดลงได้อีก และไม่มีแนวคิดที่จะกำหนดเพดานอัตราค่าบริการแต่อย่างใด